Ir-Regolament tal-Kunsill (KEE) Nru 3447/93
tat-28 ta' Settembru 1993
dwar il-konklużjoni tal-Ftehim bejn il-Komunità Ekonomika Ewropea u r-Repubblika Arġentina dwar ir-relazzjonijiet fil-qasam tas-sajd mill-baħar
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 43 tiegħu,
Wara li kkunsidra il-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Billi fit-30 ta' Novembru 1992, wara negozjati, il-Komunità u l-Arġentina inizzjalaw Ftehim dwar relazzjonijiet fis-settur tas-sajd mill-baħar li jipprovdi opportunitajiet ġodda ta' sajd lis-sajjieda tal-Komunità u li min-naħa l-oħra jirrikjedi konċessjonijiet mill-Komunità, u b'mod partikolari konċessjonijiet ta' tariffi;
Billi, hu fl-interessi tal-Komunità li l-Ftehim imsemmi jiġi adottat,
ADDOTTA DAN IR-REGOLAMENT:
Artikolu 1
Il-Ftehim bejn il-Komunità Ekonomika Ewropea u r-Repubblika Arġentina dwar ir-relazzjonijiet fis-settur tas-sajd mill-baħar qiegħed hawnhekk jiġi approvat f'isem il-Komunità.
It-test tal-Ftehim huwa mehmuż ma' dan ir-Regolament.
Artikolu 2
Għall-perjodu kopert mill-Ftehim, l-ammont totali ta' finanzjar mill-Komunità għall-azzjonijiet u proġetti msemmija fil-Ftehim għandhom ikunu limitati għal 162,5 miljun ECU.
L-ammont għandu jaqa' taħt il-perspettiva finanzjarja tal-Komunità li hemm fis-seħħ. L-awtorità ta' l-estimi għandha tistabbilixxi l-approprazzjonijiet disponibbli għal kull sena finanzjarja wara li wieħed iqis il-prinċipji ta' tmexxija tajba msemmija fl-Artikolu 2 tar-Regolament Finanzjarju applikabbli għall-estimi ġenerali tal-Komunitajiet Ewropej.
Artikolu 3
Il-President tal-Kunsill b'dan huwa awtorizzat biex jinnomina l-persuni li għandhom s-setgħa li jiffirmaw il-Ftehim li jorbot lill-Komunità [3].
Artikolu 4
Dan ir-Regolament għandu jidħol fis-seħħ fit-tielet jum wara li jiġi pubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta' Settembru 1993.